Banca Europeană pentru Reconstrucție și Dezvoltare va oferi Republicii Moldova un credit de 150 de milioane de euro pentru reabilitarea a două tronsoane de drum.
Proiectul de lege care prevede ratificarea unui acord de împrumut în acest sens a fost examinat la ședința de astăzi a Comisiei economie, buget și finanțe din Parlamentul de la Chișinău.
Cele 150 de milioane de euro acoperă jumătate din suma necesară implementării Proiectului V de reabilitare a drumurilor din R. Moldova. Restul banilor vor fi oferiți de Banca Europeană de Investiții.
Astfel, va fi reabilitat al doilea sector al centurii orașului Chișinău. Drumul, care are o lungime de șapte kilometri, va fi extins la patru benzi de circulație. De asemenea, va fi modernizat și drumul care face legătura dintre frontiera cu România, Leușeni, Chișinău, Dubăsari și frontiera cu Ucraina. Acesta are o lungime de 85 de kilometri.